钦定古今图书集成/明伦汇编/交谊典/第073卷 > 《古拟李陵录别诗》
## 钦定古今图书集成/明伦汇编/交谊典/第073卷 > 《古拟李陵录别诗》

有鸟西南飞，熠熠似苍鹰；朝发天北隅，暮抵日南陵。
欲寄一言去，托之笺彩缯；因风附轻翼，以遗心蕴蒸；
鸟辞路悠长，羽翼不能胜；意欲从鸟逝，驽马不可乘。

又

烁烁三星列，拳拳月初生；寒凉应节至，蟋蟀夜悲鸣；
晨风动乔木，枝叶日夜零；游子暮思归，塞耳不能听；
远望正萧条，百里无人声；豺狼鸣后园，虎豹步前庭；
远处天一隅，苦困独零丁；亲人随风散，历历如流星；
三萍离不结，思心独屏营；愿得萱草枝，以解饥渴情。

又

晨风鸣北林，熠熠东南飞。愿言所相思，日暮不垂帷。
明月照高楼，想见馀光辉。元鸟夜过庭，髣髴能复飞。
褰裳路踟蹰，彷徨不能归。浮云日千里，安知我心悲。
思得琼树枝，以解长渴饥。

又

陟彼南山隅，送子淇水阳。尔行西南游，我独东北翔。
猿鸟顾悲鸣，五步一徬徨。双凫相背飞，相远日已长。
远望云中路，想见来圭璋。万里遥相思，何益心独伤。
随时爱景曜，愿言莫相忘。